སྐུར་སྟོད་ཀུན་བཟང་གླིང་། Kurtoe Kunzangling

ལྷུན་རྩེ་ཆ་འོག་གི་སྐུར་སྟོད་རྒེད་འོག་ནང་ལུ་ཆགས་ཏེ༌ཡོད་པའི་ཀུན་བཟང་གླིང་དགོན་པ་འདི་ ཤར་ཕྱོགས་ཁ་ཐུག་ཡོད་པའི་གླངམོ་ཆེ་ཨོམ་ཙོག་སྦེ་སྡོད་དོ་བཟུམ་གྱི་ལུང་གཤོང་ལྟ་གདོང་སྒོར་ཞིན་ན་ དེ་ལས་ཡང་ཧ་ཅང་གིས་བྱིན་ཅན་གྱི་གནས་སྐུར་སྟོད་སེངྒེ་རྫོང་ཁ་ཐུག་ལུ་འགོར་མི་འདི་ ཕྱི་ནང་གསང་གསུམ་གྱི་དགྲ་ལས་རྣམ་པར་རྒྱལ་བའི་བརྡ་མཚོན་ཨིན་ཟེར་སླབ་ཨིན་མས། ལྷོ་ཕྱོགས་ཀྱི་ནགས་ཚལ་སྟུག་པག་པ་ཡོད་མི་གི་བར་ན་ལུ་ ཡུལ་ལྷ་གཞི་བདག་དང་རི་ཆེན་ཆོས་སྲུང་རྡོ་རྗེ་དཀར་པོ་དང་དབང་ཆེན་བཟང་མོ་གཉིས་ཀྱི་ཕོ་བྲང་ཨིནམ་ད་ དེ་ཡང་ཧེ་མ་གཏེར་བཏོན་པདྨ་གླིང་པ་སྐུར་སྟོད་ལུ་བྱོན་པའི་ལམ་ཁར་གཟུགས་དངོས་སུ་བཏོན་ཏེ་ པདྨ༌གླིང༌པའི༌གཏེར༌ཆོས༌འདི༌བདག༌འཛིན༌དང༌དར༌ཁྱབ༌གཏང༌ནི༌གིས༌དམ༌བཅའ༌ཕུལ༌ཡོདཔ༌ཨིན་མས།
དོ༌རུང༌ལྷ༌ཁང༌གི༌ལྷོ༌ཕྱོགས༌ཁ༌ཐུག༌ལུ༌བྱིན༌ཅན༌གྱི༌གནས༌ཆེན༌དཔེར༌ན༌གསང༌བདག༌གི༌བཀའ༌འབུམ། སྦས༌ཡུལ༌ཁམས༌ཕུག༌དང༌བདེར༌གཤེགས༌
མཆོད༌རྟེན༌བརྒྱད༌ཚུ༌ད༌ལྟོ༌ཡང༌བྱིན༌བརླབས༌ཀྱི༌ཚན༌ཁ༌མ༌ཉམས༌པར༌གསལ༌རི༌རི༌སྦེ༌མིག༌མཐོང༌ལག༌བཟུང༌སྦེ༌མཉན༌ནི༌ཡོདཔ༌ཨིན༌མས། དེ༌ལས༌ལྷ༌ཁང༌དེ༌གི༌ནུབ༌ཕྱོགས༌ཁ༌ཐུག༌གི༌བྱག༌སྦོམ༌གྱི༌རྩེ༌ལུ༌རིན༌ཆེན༌བུམ༌པ༌དང༌གུ༌རུ༌གི༌བྱིན༌ཅན༌སྦས༌གནས༌མཁན༌པ༌ལྗོངས༌འདི༌མཇལ༌ཚུགསཔ༌ཨིནམ༌མ༌ཚད༌བྱང༌ཁ༌ཐུག༌ལུ༌པདྨ༌གླིང༌པ༌གིས༌དམ༌ཆོས༌སྤེལ༌ནིའི༌དོན༌ལུ༌ཁོ༌རའི༌ཕྱག༌མཐིལ༌གྱི༌རྗེས༌དང༌གཅིག༌ཁར༌ཁོ༌ར༌གིས༌བཞེངས༌མི༌བྱང༌ཆུབ༌མཆོད༌རྟེན༌འདི༌མཇལ༌ཚུགས༌པའི༌གུར༌ཕྱོགས༌དེ༌ཁ༌ར༌པདྨ༌གླིང༌པ༌གིས༌བྱིན༌གྱིས༌བརླབས༌མི༌ནད༌རིགས༌བཞི༌བརྒྱ༌ལུ༌ཕན༌པའི༌ཚ༌ཆུ༌དང༌སྨན༌ཆུ༌ཚུ༌ཡང༌མཇལ༌ནི༌ཡོདཔ༌ཨིན༌མས། ཡ༌མཚན༌ཆེ༌བའི༌གནས༌འདི༌ཧེ༌མ༌དུས༌རབས༌བརྒྱད༌པའི༌ནང༌གུ༌རུ༌རིན༌པོ༌ཆེ༌གིས༌ཞབས༌ཀྱིས༌བཅགས༌ཏེ༌བྱིན༌གྱིས༌བརླབས༌པའི༌ཤུལ༌ལས༌གྲུབ༌ཐོབ༌མེ༌ལོང༌རྡོ༌དང༌རིག༌འཛིན༌ཀུ༌མ༌ར༌ཛཱ༌གིས༌ཡང༌གནས༌འདི༌བྱིན༌གྱིས༌བརླབས༌གནང༌ནུག། དེ༌ལས༌དུས༌རབས༌ ༡༤ པའི༌བར༌ཁམས༌ཅིག༌ལུ༌ཀུན༌མཁྱེན༌ཀློང༌ཆེན༌རབ༌འབྱམས༌འདི༌ བོད༌ལུ༌ས༌སྐྱ༌དང༌ཕག༌མོ༌འབྲུག༌གཉིས༌ཀྱི༌བར༌ན༌ནང༌པའི༌ཆོས༌ཀྱི༌སྐོར༌ལས༌མ༌འགྲིགཔ༌སྦོམ༌འཐོན༌ནི༌ཨིནམ༌གཟགིས༌ཏེ༌ཁོ༌བོད༌ཀྱི༌ལྷོ༌ཕྱོགས༌ལུ༌ཡོད༌པའི༌འབྲུག༌གི༌རྒྱལ༌ཁབ༌ནང༌ལུ༌བྱོན༌ཏེ༌དང༌པ༌སྐུར༌སྟོད༌ལུ༌ཕེབས༌ཡོདཔ༌ཨིན༌མས། སྐུར༌སྟོད༌ཀུན༌བཟང༌གླིང༌ལུ༌ཀུན༌མཁྱེན༌ཀློང༌ཆེན༌རབ༌འབྱམས༌ཀྱིས༌དགོན༌པ༌ཅིག༌བཞེངས༌ཏེ༌ཁོ༌གི༌
དམ༌པའི༌ཆོས༌སྤེལ༌སའི༌ལྟེ༌བ༌ཅིག༌བཟོ༌གནང༌ནུག།དགོན༌པ༌འདི༌བཞེངས༌ཞིན༌ན༌ཆོས༌ཀྱི༌བསྟན༌པ༌འདི༌གཞི༌བཙུགས༌འབད༌དེ༌ལྟེ༌བ༌འདི༌ཀུན༌མཁྱེན༌ཀློང༌ཆེན༌གྱིས༌དམ༌ཆོས༌རྫོགས༌ཆེན༌གནང༌ས༌ཅིག༌ཨིནམ༌མ༌ཚད༌ཀུན༌མཁྱེན༌གྱིས༌ཐོད༌རྒལ༌རྫོགས༌ཆེན༌སྦྱང༌བ༌མཛད༌སའི༌ལྟེ༌བ༌ཅིག༌ཨིན༌མས།དེ༌བསྒང༌ཀུན་མཁྱེན་ཀློང་ཆེན་རབ་འབྱམས་དང་ཁོ་རའི་སློབ་མ་ཚུ་དགོན་པའི་འཛིན་སྐྱོང་དང་ གཞན་ལྷ་ཁང་བཞེངས་ནི་གི་ལཱ་ལུ་གཙོ་བོར་མ་བཏོན་པར་ སྒོམ་ལུ་ར་བརྩོན་འགྲུས་བསྐྱེད་དེ་བཞུགས་ཡོདཔ་ཨིན་མས། ཨིན་རུང་ཡང་ཤུལ་ལས་ཀུན་མཁྱེན་ཀློང་ཆེན་རབ་འབྱམས་ཀྱི་སློབ་མ་དང་དད་ཅན་སྦྱིན་བདག་ཚུ་གིས་ ཀུན་མཁྱེན་གྱི་ཆོས་བརྒྱུད་ལུ་ཀློང་ཆེན་སྙིང་ཐིག་ཟེར་མཚན་བཏགས་ཏེ་ ས་གནས་དེ་ཁར་ཀློང་ཆེན་སྙིང་ཐིག་འདི་ད་ལྟོའི་བར་ན་ཡང་དར་ཁྱབ་སོང་སྟེ་ཡོདཔ་མ་ཚད་ ཤུལ་མའི་ཀློང་ཆེན་རབ་འབྱམས་ཀྱི་བརྒྱུད་པ་ཚུ་ལྷ་ཁང་འདི་ནང་བཞུགས་ཏེ་ཆོས་ཕྱོགས་ཀྱི་ལས་སྣ་ཚུ་མཛད་ཡོདཔ་ཨིན་མས། དེ་ལས་དུས་རབས་ ༡༥ པ་ནང་ལུ་སྐུར་སྟོད་ལས་ཨིན་མི་ཀུན་མཁྱེན་གྱི་སློབ་མ་མཁན་པོ་དགེ་འདུན་བཟང་པོ་འདི་ ཀུན་བཟང་གླིང་དགོན་པའི་འགོ་འཛིན་སྦེ་བཀོད་ནུག། བླམ་དགེ་འདུན་བཟང་པོ་འདི་ཀུ་རི་ལུང་གི་ལུང་གཤོང་ནང་ལུ་བཞུགས་ཏེ་ པདྨ་གླིང་པའི་གཏེར་ཆོས་ཀྱི་སྦྱིན་བདག་ཨིནམ་ལས་ པདྨ་གླིང་པ་ལུ་ཐུན་མོང་མ་ཡིན་པའི་དད་པ་ཡོད་མི་ལུ་བརྟེན་ཏེ་ཤུལ་ལས་རིག་འཛིན་པདྨ་གླིང་པའི་དབང་ལུང་དང་ཆོས་དེ་ལས་ པད་གླིང་གི་མན་ངག་ཚུ་ཐོབ་སྟེ་སྐུར་སྟོད་ལུང་གཤོང་ནང་ལུ་པདྨ་གླིང་པའི་སློབ་མ་གཙོ་ཅན་ཅིག་ལུ་གྱུར་ནུག། ཤུལ་ལས་ཀུན་མཁྱེན་ཀློང་ཆེན་འདི་དགོངས་པ་ཆོས་དབྱིངས་སུ་ཐིམ་ཞིནམ་ལས་ གསང་ཡུམ་གྱིས་ཀུན་བཟང་གླིང་ལྷ་ཁང་འདི་པད་མ་གླིང་པའི་གདུང་བརྒྱུད་ལུ་ཕུལ་དགོ་མི་དེ་ཡང་ རིག་འཛིན་ཆེན་པོ་པདྨ་གླིང་པ་འདི་ཀུན་མཁྱེན་རབ་འབྱམས་ཁོ་རའི་སྤྲུལ་པ་ཨིན་པའི་ཡིད་ཆེས་སྦོམ་ཡོད་ནི་དེ་གིས་ཨིན་མས། 
དེ་ལས་འགོ་བཟུང་ཀུན་བཟང་གྲྭ་ཚང་འདི་པདྨ་གླིང་པའི་བདག་འཛིན་འཐབ་སྟེ་རྒྱལ་ཁབ་ནང་ལུ་ ནང་པའི་ཆོས་དར་ཁྱབ་གཏང་ནི་གི་ཕྱག་ལཱ་དང་སེམས་ཅན་ཚུ་ལུ་ཕན་པའི་ཕྱག་ལཱ་མཛད་ཡོདཔ་མ་ཚད་ དམིགས་བསལ་དུ་པད་གླིང་གི་ཆོས་འདི་དར་ཁྱབ་གཏང་ནི་ནང་ལུ་གཙོ་བོར་བཏོན་ནུག། དེ་ལས་ཀུན་བཟང་གླིང་གི་སྦྱིན་བདག་དང་པད་གླིང་ལུགས་ཀྱི་བླ་མ་ནོར་བུ་རྒྱ་མཚོ་ཡང་དེ་བསྒང་འགོ་བཙུགས་གནང་ནུག། ཀུན་བཟང་གླིང་གི་བླམ་དགེ་འདུན་བཟང་པོ། ཤངས་ཀྱི་བླམ་ཤཱཀྱ་དང་ཁོ་གི་སློབ་མ་ཚུག་གིས་གསོལ་བ་བཏབ་པའི་ངོར་ རིག་འཛིན་པདྨ་གླིང་པའི་ཐུགསརྗེ་ཆེན་པོ་མུན་གསལ་སྒྲོན་མེ་དང་ རྫོགས་པ་ཆེན་པོ་ཀུན་བཟང་དགོངས་པ་ཀུན་འདུས་ཀྱི་བཀའ་ཁྲིད་ཉིནམ་ ༢༥ གི་རིང་ལུ་གནང་ཡོདཔ་ཨིན་མས། དེ་ཁ་གི་དད་ཅན་གྱི་སློབ་མ་དང་མི་སེར་ཚུ་ལུ་ པད་གླིང་ཆོས་སྐོར་གྱི་དབང་ལུང་ཚུ་ལེ་ཤ་ཅིག་ར་གནང་ནུག། ཤུལ་ལས་པདྨ་གླིང་པའི་གདུང་བརྒྱུད་མཁས་གྲུབ་ཀུན་དགའ་དབང་པོ་གིས་ སྐུར་སྟོད་མཁོ་ཆུང་བསམ་གྲུབ་ཆོས་གླིང་དགོན་པ་འདི་གཞི་བཙུགས་མཛད་དེ་ སྒྲུབ་སྡེ་ལྟེ་བ་བཟོ་མི་དེ་གིས་དད་ལྡན་གྱི་སློབ་མ་ལེ་ཤ་བསྡུ་ནུག། དེ་ལས་པད་གླིང་སྐུ་ཕྲེང་གཉིས་རྒྱལ་དབང་བསྟན་འཛིན་གྲགས་པ་ཡང་ སྒང་སྟེང་གསང་སྔགས་ཆོས་གླིང་གི་སྦོ་ལོགས་ཁར་སྐུ་འཁྲུངས་ཏེ་དགོན་པ་དེ་ནང་བཞུགས་ནུག། ད་ལྟོ་དགོན་པ་འདི་པད་གླིང་གི་བརྒྱུད་པ་སྒང་སྟེང་གི་སྤྲུལ་སྐུ་སྐུ་ཕྲེང་དགུ་པ་ ཀུན་བཟང་རིག་འཛིན་པད་རྣམ་རྒྱལ་གྱིས་བདག་དབང་བཞེས་ཏེ་པད་གླིང་གི་གཏེར་ཆོས་འཕྲོ་མཐུད་དེ་ར་དར་ཁྱབ་མཛད་གནང་དོ་ཡོདཔ་ཨིན། 
དགོན་པ་འདི་ནང་ལུ་ཡོད་པའི་ཕྱི་ནང་གི་རྟེན་ཚུ་ཡང་ སངས་རྒྱས་ཀྱི་སྐུ་འདྲ་མདའ་གང་ཙམ་ཡོད་མི་དང་གུ་རུ་གི་སྐུ་འདྲ། པད་མ་གླིང་པའི་བཟོ་མི་ཛམ་བྷ་ལྷའི་སྐུ་འདྲ་ཕིཊ་ ༡ འབད་མི་ཚུ་མཇལ་ནི་ཡོདཔ་ཨིན་མས། དེ་ལས་ཀུན་མཁྱེན་ཀློང་ཆེན་གྱི་ཁོ་ར་སྒོམ་གནང་སའི་རྡོ་གུར་ཞབས་རྗེས་བཞག་ཡོདཔ་དང་ ལྷ་ཁང་གི་རྒྱབ་ཁར་ཀུན་མཁྱེན་ཐོད་རྒལ་སྒོམ་ད་ཁྲི་སྦེ་ལག་ལེན་འཐབ་མི་རྡོའི་ཁྲི་ཡང་མཇལ་ཚུགསཔ་ཨིན་མས། ལྷ་ཁང་གི་གཡས་ཁ་ཐུག་ལུ་ཀུན་མཁྱེན་གྱི་གནམ་དབྱར་དགུན་མེད་པར་ཅོག་འཐདཔ་སྦེ་སྡོད་མི་སྒྲུབ་ཆུ་དང་ ཀློང་ཆེན་གྱི་ཁྲི་གཞན་མི་གི་གདོང་ཁར་མཁའ་འགྲོ་ཚུ་གི་བྲོ་འཁྲབ་ས་དང་ དེ་གི་མཐའ་མར་ཆོས་ཀྱི་བུམ་པ་རྩ་ཅན་ཅིག་ཡོདཔ་དང་དེ་གུར་ སྒང་སྟེང་སྤྲུལ་སྐུ་ཀུན་བཟང་རྣམ་རྒྱལ་གྱིས་ཡི་གུ་ཧཱུཾ་ཟེར་མི་འདི་བྲིས་ཡོད་མི་ནང་ལུ་ ཆོས་ཀྱི་བུམ་པའི་ལྡ་མིག་ཡོདཔ་ཨིན་མས། ཀུན་བཟང་གླིང་དགོན་པ་འདི་དུང་དཀར་སྣག་ཚང་གི་བརྒྱུད་པ་དང་དེ་ཁའི་གཡུས་ཁའི་མི་ཚུ་གིས་བདག་འཛིན་འབད་དེ་ཡོད་རུང་ སྤྱི་ལོ་ ༢༠༠༨ ལུ་སྒང་སྟེང་སྤྲུལ་སྐུ་གནས་སྐོར་ལུ་བྱོནམ་ད་གདུང་ཀར་སྣག་ཚང་གི་བརྒྱུད་པ་མཁན་པོ་འཇིགས་མེད་དང་ཨ་ཞེམོ་ཚུ་གིས་ཕུལ་ཡོདཔ་ཨིན་མས། སྒང་སྟེང་སྤྲུལ་སྐུ་གིས་ཡང་པད་གླིང་ཆོས་སྐོར་དར་ཁྱབ་གཏང་ནི་དོན་ལུ་བཞེས་ཞིན་ན་ སྒང་སྟེང་དགོན་པ་ལས་མཐར་འཁྱོལ་མི་གདུང་ཀར་གདུང་བརྒྱུད་འཛིན་མི་མཁན་པོ་འདི་བསྐོ་བཞག་གནང་སྟེ་ཡོདཔ་ཨིན། (པད་གླིང་ཆོས་ཀྱི་དགའ་ཚལ་གཞི་ཚོགས། གནམ་ལོ་མེད། སྤྱི་ལོ་ ༢༠༢༠)

རྒྱབ་རྟེན་དཔེ་ཐོ།
༡. པད་གླིང་ཆོས་ཀྱི་དགའ་ཚལ་གཞི་ཚོགས། སྐུར་སྟོད་རྒེད་འོག་གི་ཀུན་བཟང་གླིང་ལྷ་ཁང་། གནམ་ལོ་མེད། སྤྱི་ལོ་ ༢༠༢༠། ཡོངས་འབྲེལ་ཁ་བྱང་། https://en.pcgfoundation.org/centres/goenpa-and-lhakhang/kuenzangling-lhakhang-kurtoe-gewog-lhuentse/